SKRIFTLIG FORESPØRGSEL P-2266/99

af Alexandros Alavanos (GUE/NGL) til Kommissionen

(24. november 1999)

Om: Udelukkelse af den græske afdeling fra den ikke-statslige organisation Læger uden grænser

Den seneste udelukkelse af den græske afdeling fra den ikke-statslige organisation Læger uden grænser for at have ydet hjælp uden tilladelse til begge parter i Kosovo-krisen har givet anledning til omfattende bekymringer med hensyn til gennemførelsen af det princip, som Den Europæiske Union også går ind for, ifølge hvilket der skal ydes direkte humanitær hjælp uden forskelsbehandling på grund af etniske eller religiøse tilhørsforhold til mennesker i nød.

Arbejdet i og programmerne for Læger uden grænser finansieres i stor udstrækning af Den Europæiske Union. Kommissionen bedes på baggrund heraf oplyse følgende:

1. Er udelukkelsen af de græske læger på grund af ovennævnte årsager ikke i modstrid med Den Europæiske Unions holdninger til humanitær hjælp? Hvorledes agter Kommissionen at reagere herpå, og hvilke foranstaltninger agter den at træffe?

2. Den græske afdeling af Læger uden grænser har forelagt et program til godkendelse (ECHO) om humanitær hjælp til fordel for det psykiatriske hospital i Toponitsa (i nærheden af byen Nis). Hvorledes agter Kommissionen at reagere på grundlag af ovennævnte for at retfærdiggøre princippet om, at humanitære ikke-statslige organisationer bør intervenere i krisesituationer ud fra rent humanitære kriterier, uden at der er politiske eller andre egennyttige overvejelser med i spillet?

Svar afgivet på Kommissionens vegne af Poul Nielson

(7. december 1999)

1. Det Europæiske Fællesskabs Kontor for Humanitær Bistand (ECHO) respekterer skrupuløst sine samarbejdspartneres uafhængighed, hvilket i øvrigt indgår i partnerskabsrammekontrakten, der ligger til grund for det gensidige samarbejde.

Médecins sans Frontières er en af kontorets vigtigste samarbejdspartnere, og organisationens indsats på internationalt niveau er blandt andet blevet anerkendt ved tildelingen af Nobels fredspris. Médecins sans Frontières er en ikke-statslig organisation, der for øjeblikket er repræsenteret af 18 afdelinger rundt omkring i verden. Af disse afdelinger er de 6 anerkendt af og indgår i det internationale Médecins sans Frontières som operative afdelinger. Det drejer sig om den franske, den belgiske, den nederlandske, den spanske, den svejtsiske og den luxembourgske afdeling af Médecins sans Frontières. De operative afdelinger af Médecins sans Frontières har undertegnet partnerskabsrammekontrakten med ECHO.

Den græske afdeling af Médecins Sans Frontières gennemfører sine egne projekter, hvilket tilsyneladende skaber konflikter i organisationen. Dette er imidlertid et internt problem i og vedrører udelukkende organisationen selv.

2. Den græske afdeling af Médecins Sans Frontières indgav i marts 1997 anmodning om undertegnelse af partnerskabsrammekontrakten på et tidspunkt, hvor denne undergik en revision. ECHO har imidlertid registreret denne anmodning med henblik på en detaljeret behandling, når revisionen af partnerskabsrammekontrakten er fuldført.

Siden den nye partnerskabsrammekontrakt trådte i kraft i januar 1999 har ECHO prioriteret aftaler med sine gamle samarbejdspartnere højst. ECHO har for indeværende undertegnet den nye partnerskabsrammeaftale med 159 ikke-statslige organisationer (ngo'er). Hvis en af ECHO's operative enheder ønsker at deltage i en foranstaltning, der er foreslået af en ngo, der ikke har undertegnet partnerskabsrammeaftalen, må den pågældende afdeling, indtil ngo'en eventuelt undertegner partnerskabsrammeaftalen, meddele, at den ønsker at indgå i et sådant samarbejde, hvorefter ECHO anmoder den medlemsstat, hvor den pågældende organisations hovedsæde befinder sig, om at bekræfte, at ngo'en opfylder kriterierne i artikel 7 (stk. 1 og 2) i Rådets forordning 1257/96. Hvis medlemsstaten svarer bekræftende, påbegyndes sagsbehandlingen.

ECHO behandler i øjeblikket et forslag fra den græske afdeling af Médecins sans Frontières om tuberkuloseafdelingen på det psykiatriske hospital Toponitsa nær Nis, der har akut behov for hjælp. Hvis ECHO beslutter sig for at imødekomme anmodningen, vil ECHO tage ovenstående procedure i anvendelse med henblik på at finde frem til, om den græske afdeling af Médecins sans Frontières kan accepteres som partner.